Пименов е юноша на Торпедо (Москва), но в професионалния футбол дебютира с екипа на Локомотив (Москва) през 1999 г. Записва 4 мача и 1 попадение в дебютния си сезон. Заедно с Марат Измайлов, Пименов е считан за един от най-ярките таланти на „железничарите“ по това време. Въпреки силните си изяви, проблем са честите контузии, които му попречват да разкрие напълно потенциала си. През 2002 г. Руслан дебютира за националния отбор на Русия в контрола срещу Беларус. Той е част от отбора на Световното първенство в Япония и Република Корея. Същата година става и шампион на страната, отбелязвайки 7 гола в 18 мача от първенството. След великолепния сезон, отново контузии пречат на Руслан да е пълноценен за отбора си и той губи титулярното си място от Динияр Билялетдинов.